Un bărbat din comuna Runcu, judeţul Vâlcea, a murit după ce, miercuri dimineaţă, şi-a dat foc în faţa sediului primăriei din localitate, nemulţumit că autorităţile locale aprobaseră deschiderea unui magazin care făcea concurenţă magazinului său, scrie News.ro.

Incidentul a avut loc, miercuri, cu puţin timp înainte de ora 6:00, în faţa sediului Primăriei Runcu, au declarat surse judiciare.

Conform acestora, un bărbat de 63 de ani, nemulţumit că autorităţile locale aprobaseră deschiderea în comună a unui magazin în apropierea magazinului deţinut de acesta, s-a stropit cu o sticlă cu benzină şi şi-a dat foc.

Echipajele de la Serviciul de Ambulanţă Vâlcea solicitate să intervină nu au mai putut face nimic pentru a-l salva pe bărbat.